UAC คาดปิดดีลโรงไฟฟ้าในพม่า-โรงไฟฟ้าขยะในลาว Q1 เล็งส่งบ.ย่อยเข้าตลาดปี 61
UAC คาดปิดดีลโรงไฟฟ้าในพม่า-โรงไฟฟ้าขยะในลาว Q1/60 เล็งส่ง บริษัทย่อย “ยูเอซี แอ็ดวานซ์ โพลิเมอร์ แอนด์ เคมิคอลส์” เข้าตลาด mai ต้นปี 61
18 ม.ค. 2560

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า บริษัทอยู่ระหว่างรอเซ็นสัญญาบันทึกความเข้าใจเบื้องต้น (MOU) กับรัฐบาลเมียนมาในไตรมาส 1/60 ซึ่งคาดว่าจะมีสัญญาซื้อขายไฟฟ้า (PPA) ในมือ 20 เมกะวัตต์ เบื้องต้นจะทยอยก่อสร้างเฟสแรก 10 เมกะวัตต์ คาดจะใช้เงินลงทุนราว 1,100 ล้านบาท ขณะนี้เจรจาขอกู้เงินจากสถาบันทางการเงินแล้ว ประเมินอัตราผลตอบแทน (IRR) ไม่ต่ำกว่า 15% และบริษัทกำลังจัดหาผู้รับเหมาก่อสร้างโครงการ ใช้เวลาการก่อสร้าง 2 ปี และจ่ายไฟฟ้าเชิงพาณิชย์ (COD) ได้ต้นปี 62
ด้านการลงทุนธุรกิจโรงไฟฟ้าขยะที่ สปป.ลาว ขนาดกำลังผลิต 5 เมกะวัตต์ จะสามารถขายไฟฟ้าเชิงพาณิชย์ได้ 2-3 เมกะวัตต์ และส่วนที่เหลือจะใช้ภายในโรงงาน คาดว่าจะเห็นความชัดเจนในช่วงต้นปี 60 โดยโครงการดังกล่าวพันธมิตรในสปป.ลาวได้สัมปทานบริหารขยะชุมชน
ทั้งนี้ในส่วนของธุรกิจเคมีภัณฑ์ ภายใต้การบริหารการดำเนินงานของบริษัท ยูเอซี แอ็ดวานซ์ โพลิเมอร์ แอนด์ เคมิคอลส์ จำกัด (UAPC) ที่ UAC ถือหุ้น 100% คาดว่าจะขยายกำลังผลิตโพลิเมอร์และลาเท็กซ์ เฟสที่ 2 อีก 10,000 ตันต่อปีแล้วเสร็จในไตรมาส 3/60 ส่งผลให้กำลังผลิตรวมเพิ่มขึ้นเป็น 20,000 ตันต่อปี
ขณะที่บริษัทอยู่ระหว่างเตรียมแผนนำ บริษัท ยูเอซี แอ็ดวานซ์ โพลิเมอร์ แอนด์ เคมิคอลส์ จำกัด เข้าจดทะเบียนในตลาดหลักทรัพย์เอ็ม เอ ไอ (mai) ในช่วงต้นปี 61 โดยแต่งตั้งบริษัท แอดไวเซอรี่ พลัส จำกัด เป็นที่ปรึกษาทางการเงิน และวัตถุประสงค์ในการระดมทุนครั้งนี้เพื่อในการขยายกำลังการผลิตเคมีภัณฑ์อื่นๆ ให้เป็นเงินทุนหมุนเวียนเพื่อการดำเนินกิจการต่อไป
อย่างไรก็ตาม บริษัทตั้งงบลงทุนเพื่อการขยายธุรกิจข้างต้นในช่วง 3 ปี (60-63) ไว้ที่ระดับ 4,000 ล้านบาท หรือเฉลี่ยใช้เงินลงทุนปีละ 1,000 ล้านบาท ซึ่งเงินดังกล่าวมาจากกระแสเงินสดของบริษัทฯและการออกหุ้นกู้ในส่วนที่เหลืออีก 500 ล้านบาท จากก่อนหน้าที่ได้รับการอนุมัติจากผู้ถือหุ้นวงเงินไม่เกิน 1,000 ล้านบาท
ทั้งนี้ในปี 60 บริษัทฯยังคงเน้นการลงทุนในธุรกิจเดิมที่มีการลงทุนในช่วงที่ผ่านมา รวมถึงการขยายกำลังผลิตเพิ่ม และการลงทุนในธุรกิจใหม่ที่อยู่ระหว่างการศึกษาเพิ่มขึ้น โดยตั้งเป้าการเติบโตของรายได้ทั้งปีไว้ที่ระดับ 1,800 ล้านบาท เพิ่มขึ้นจากปี 59
                